section_heading: Posljedice
paragraph_text: Brzi pad Turtucaiae i gubitak dviju rumunjskih pješačkih divizija imale su posljedice za cijelo Rumunjsko bojište. Ono što je najvažnije, pad Turtucaiae uznemirio je rumunjski Glavni stožer, te ozbiljno utjecao na moral vojske i naroda. Razmjeri poraza natjerali su rumunjski Glavni stožer da izdvoji nekoliko divizija iz svojih armija u Transilvaniji, znatno smanjivši zamah tamošnjeg napredovanja. To je napredovanje rumunjski Glavni stožer 7. rujna ograničio, da bi isto 15. rujna bilo potpuno zaustavljeno, što je zapravo i bio cilj bugarsko-njemačkog napredovanja. Glavne promjene izvršene su u zapovjednoj strukturi snaga koje djelovale protiv bugarske 3. armije. Zapovjednik rumunjske 3. armije general Mihail Aslan i njegov načelnik stožera su smijenjeni, te je zapovjedništvo nad 3. armijom preuzeo general Alexandru Averescu. Također, smijenjeni su i zapovjednik tvrđave Turtucaiae i 17. divizije general Teodorescu, kao i zapovjednik 9. divizije general Basarabescu.